### Resumé

Sagen omhandler indkaldelse til åstedsforretning og ekspropriationsbemyndigelse til ekspropriering af areal og rettigheder til brug for sideudvidelse af en vejstrækning på ca. 800 meter på den offentlige vej [adresse], Randbøl.

### Sagsfremstilling

Den trafikale udvikling i området nødvendiggør en sideudvidelse af [adresse] på en strækning på ca. 800 meter frem til vejtilslutningen ved Irma Clausen.

Det er behov herfor for trafikalt at kunne håndtere den øgede trafik og belastning, som store lastbiltransporter i området genererer.

Vejstrækningen påtænkes udvidet i bredden med 1-2 meter asfalt, så vejstrækningen har en konstant bredde på 6,5m. Derved muliggøres at større køretøjer kan passere hinanden uden væsentlig kørsel i rabatten.

Grusgraven på matrikel 10a, [adresse], Randbøl har søgt Region Syddanmark, som råstofmyndighed, om tilladelse til at øge råstofindvindingsmængden på ejendommen matr. nr. 10a, [adresse], Randbøl, hvorved der forventes ca. 500 ekstra lastbiler i området om måneden.

Ekspropriationen vedrører følgende matrikelnumre:

* [adresse], Randbøl: Matr. nr. 10d, 2h og 2s

Arealerhvervelsesplan er vedlagt som bilag. Åstedsforretningen forventes at strække sig over 2 timer.

##### Lovgrundlag

Efter §§ 96 og 97 i lov om offentlige veje (vejloven) kan vejmyndigheden ekspropriere til offentlig vej, herunder nyanlæg, udvidelse og ændring af bestående anlæg, tilbehør og nødvendige supplerende foranstaltninger.

Efter § 8 i lov om offentlige veje, er det vejmyndighedens ansvar at holde sine offentlige veje i den stand, som trafikkens art og størrelse kræver.

### Økonomi

Omkostninger i forbindelse med ekspropriationen forventes at blive 0,1 mio. kr. som finansieres af asfaltkontoen på Teknisk Udvalg drift.

### Klima og resiliensvurdering

Projektet skal forbedre trafiksikkerheden og fremkommeligheden på [adresse], og ydermere kan der spares på den løbende drift af rabatarealer efter sideudvidelsen.

### Sagens videre forløb

Sagen skal behandles af Økonomiudvalget og Byrådet.

### Indstilling Teknik- og Miljødirektøren indstiller

**at** udvalget anbefaler over for Byrådet, at bemyndige Teknisk Udvalg til at træffe afgørelse om ekspropriation og servitutter for at kunne erhverve arealer fra og pålægge rettigheder på de nævnte matrikler, jf. procedurereglerne i vejlovens §§ 94-123, som også betyder, at erstatningen kan fastsættes ved taksation,

**at** der indkaldes til åstedsforretning med henblik på ekspropriation,

**at** Teknisk Udvalg beslutter hvem fra udvalget, der deltager i åstedsforretningen, og

**at** tidspunktet for åstedsforretningen aftales direkte med det/de udpegede udvalgsmedlem(mer).

### Beslutning

Anbefalet.

Michala Berg deltager i åstedsforretningen.